উড়ালপুল দুর্ঘটনায় আহতদের সঙ্গে দেখা করলেন দিল্লির নির্যাতিতা জ্যোতি সিংহের মা আশাদেবী। দুঃসময়ে আহতদের পাশে দাঁড়াতেই এমন উদ্যোগ বলে জানিয়েছেন তিনি। ধর্ষণ, শ্লীলতাহানি, পণপ্রথার বিরুদ্ধে জনমত তৈরির জন্য এক আলোচনাচক্রে যোগ দিতে এদিনই কলকাতায় পৌঁছন আশা। সেখান থেকে কলকাতা মেডিক্যাল কলেজে যান তিনি। তার কিছুক্ষণ আগেই অবশ্য মেডিক্যাল কলেজ থেকে বেরিয়ে গিয়েছেন কংগ্রেস সহ-সভাপতি রাহুল গাঁধী। কয়েকজন আহতের সঙ্গে দেখা করে কথা বলেন আশা। বলেন, ‘‘আমি আহতদের পাশে দাঁড়াতেই এখানে এসেছি। যে কোনও প্রয়োজনে তাঁদের পাশে থাকব। সাধ্যমতো তাঁদের সাহায্য করব।’’ ২০১২ সালের ১৬ ডিসেম্বর দিল্লির রাজপথে বাসের মধ্যে গণধর্ষণের জেরে মৃত্যু হয়েছিল জ্যোতির। তারপর থেকেই দেশের বিভিন্ন প্রান্তে অন্যায়ের প্রতিবাদ করতে দেখা যায় তাঁর বাবা-মাকে। এদিন হাসপাতালে যাওয়ার পাশাপাশি পোস্তায় দুর্ঘটনাস্থলেও গিয়েছিলেন আশা। এদিন সকাল সওয়া ১১টা নাগাদ একটি ইনোভা গাড়িতে মেডিক্যাল কলেজে যান আশা। গাড়িতে হাওড়ার বালি বিধানসভা কেন্দ্রের তৃণমূল প্রার্থী বৈশালী ডালমিয়াকে ভোট দেওয়ার আবেদন জানানো স্টিকার লাগানো ছিল। এ বিষয়ে বৈশালীকে প্রশ্ন করা হলে তিনি বলেন, ‘‘গাড়িটি আমার বা আমার প্রচারদলের নয়। কেন স্টিকার লাগানো আছে জানি না। এর সঙ্গে আমার বা দলের কোনও সম্পর্ক নেই।’’ এদিন মেডিক্যাল কলেজে দাঁড়িয়ে রাজনীতি এবং রাজনীতিকদের বিরুদ্ধেই বলেছেন আশা। তাঁর কথায়, ‘‘আমাদের দেশে শুধু রাজনীতি হয়। মিটিং-মিছিল হয়। পাশে দাঁড়ানোর লোক কম। ক্ষতিগ্রস্তদের জন্য কিছু করা দরকার। সে জন্যই এসেছি।’’ তাঁর মতে, এই ধরনের দুর্ঘটনাকে কেন্দ্র করে রাজনীতি বন্ধ হোক। আহতদের নিয়ে রাজনীতি করার বদলে তাঁদের চিকিত্সায় মনোযোগী হওয়ারও পরামর্শ দেন আশা। তাঁর বক্তব্য, ‘‘রাজনীতিকরা আসেন, চলে যান। অবস্থার হেরফের হয় না। আহতেরা সুস্থ হয়ে ওঠুন, এই কামনা করি।’’